กรมทางหลวงชนบท เปิดให้ประชาชนและนักท่องเที่ยวสัญจรบนถนนโครงข่ายถนนเลียบชายฝั่งทะเลภาคใต้ เพื่อสนับสนุนการท่องเที่ยว
กรมทางหลวงชนบท เปิดให้ประชาชนและนักท่องเที่ยวสัญจรบนถนนโครงข่ายถนนเลียบชายฝั่งทะเลภาคใต้ เพื่อสนับสนุนการท่องเที่ยวนายมานพ สุสิงห์ รองอธิบดีกรมทางหลวงชนบท เปิดเผยถึงความคืบหน้าการดำเนินโครงการถนนเลียบชายฝั่งทะเลภาคใต้ หรือ Thailand Riviera ฝั่งทะเลตะวันตกของอ่าวไทยและอันดามัน ระยะทางทั้งโครงข่ายกว่า 658 กิโลเมตร จุดเริ่มต้นที่จังหวัดสมุทรสงครามถึงจังหวัดระนอง ว่า ภาพรวมสามารถก่อสร้างแล้วเสร็จ 279 กิโลเมตร และอยู่ระหว่างการก่อสร้างกว่า 10 กิโลเมตร โดยในปีงบประมาณ 2562 ในส่วนของกรมทางหลวงชนบทจะดำเนินการก่อสร้างอีกกว่า 48 กิโลเมตร ล่าสุดกรมทางหลวงชนบทได้ทยอยเปิดใช้เส้นทางที่ก่อสร้างแล้วเสร็จเส้นทางสายบ้านคลองโคน-บ้านบางตะบูน อำเภอเมือง สมุทรสงคราม บ้านแหลม เพชรบุรี ที่ กม.73 ของทางหลวงหมายเลข 35 พระราม 2 โครงการถนนเลียบชายฝั่งทะเลด้านตะวันตกของอ่าวไทย บรรเทาจราจรถนนสายหลัก พร้อมส่งเสริมการท่องเที่ยว และเปิดใช้เป็นจุดพักรถ โดยมีการก่อสร้างอาคารศาลาพักคอย ห้องน้ำสาธารณะ อาคารอำนวยการ อาคารเอนกประสงค์และป้ายแผนที่สำหรับโครงการถนนเลียบชายฝั่งทะเลตะวันตก นอกจากจะเป็นการอำนวยความสะดวกในการใช้งานเชื่อมโยงกันตลอดแนวโครงข่ายสายทางแล้ว ยังเป็นการส่งเสริมแหล่งท่องเที่ยวตามแนวสายทางที่ผ่าน หรือประชาชนในท้องถิ่นได้มีส่วนร่วม ชมวิถีชีวิตเลียบชายฝั่ง ผลิตภัณฑ์ชุมชนต่างๆ เส้นทางจักรยาน รวมทั้งแบ่งเบาปริมาณจราจรที่ถนนสายหลักในกรณีฉุกเฉิน โดยเฉพาะเส้นเพชรเกษมได้ด้วย